Μίκυ Μάους (περιοδικό)

Το Μίκυ Μάους είναι εβδομαδιαίο περιοδικό κόμικς που κυκλοφορεί στην Ελλάδα από την 1η Ιουλίου 1966. Επί 48 χρόνια εκδιδόταν από τις εκδόσεις Τερζόπουλου (τρέχουσα επωνυμία: ΝΕΑ ΑΚΤΙΝΑ Α.Ε.), οι οποίες σταμάτησαν την έκδοση τού περιοδικού στις 6 Σεπτεμβρίου του 2013Τίτλοι τέλους για την ελληνική έκδοση του Μίκυ Μάους, 31 Αυγ. 2013, in.gr, ανακτήθηκε την ίδια ημέρα. Από τις 20 Ιουνίου 2014 το περιοδικό εκδίδεται από τις Καθημερινές Εκδόσεις Α.Ε., θυγατρική της εφημερίδας «Η Καθημερινή».

Ιστορικό πρωτότυπης έκδοσης

Ο χαρακτήρας Μίκυ Μάους (Mickey Mouse), το πιο διάσημο ποντίκι στον κόσμο, πρωτοεμφανίσθηκε το Νοέμβριο του 1928, όταν προβλήθηκε στους κινηματογράφους της Νέας Υόρκης των ΗΠΑ το ομώνυμο καρτούν. Η έμπνευση της δημιουργίας του οφείλεται στον Ουώλτ Ντίσνεϋ, που στη συνέχεια ίδρυσε τη Walt Disney Company. Η διαχρονική του επιτυχία οφείλεται, αφενός στην πανέξυπνη κίνηση του Ντίσνεϋ να τυπώσει σε χαρτί χαρακτήρες καρτούν που εντυπωσίασαν τα μικρά παιδιά και αφετέρου στην πρωτοτυπία του να χρησιμοποιήσει ως ήρωες διάφορες φιγούρες ζώων.

Η ελληνική έκδοση
Στην Ελλάδα, περιπέτειες των ηρώων του Ντίσνεϋ είχαν εκδοθεί τη δεκαετία του '50 μέσω του περιοδικού Γέλιο και Χαρά των εκδόσεων Πεχλιβανίδη, όμως η δημοσίευσή τους διακόπηκε όταν ο Έλληνας εκδότης άρχισε να χρησιμοποιεί τον τίτλο Μίκυ. Αυτό προκάλεσε τη δικαστική παρέμβαση της Αμερικανικής εταιρείας που κατείχε και τα πνευματικά δικαιώματα.

Στις αρχές του 1966 ο εκδότης του περιοδικού «Γυναίκα», Ευάγγελος Τερζόπουλος, εξασφάλισε την άδεια να φέρει ξανά τον Μίκυ Μάους στην Ελλάδα, αλλά και γενικά να δημοσιεύει κόμικς με τους ήρωες του Ντίσνεϋ. Το σχεδιασμό του περιοδικού ανέλαβε ο μεγάλος του γιος Χρήστος.

Το πρώτο ιστορικό τεύχος
Το πρώτο ελληνικό τεύχος εμφανίσθηκε στα περίπτερα την Παρασκευή 1η Ιουλίου 1966, είχε τίτλο «Στις πηγές των Μογγόλων» (από την περιεχόμενη ιστορία του Ιταλού καρτουνίστα Ρομάνο Σκάρπα, ενώ υπήρχε και μία δεύτερη με ήρωα το Ντόναλντ Ντακ σχεδιασμένη από τον Καρλ Μπαρκς). Στο εξώφυλλο υπήρχε σχέδιο του Πωλ Μάρρυ που παρίστανε το Μίκυ να κουβαλά με το αριστερό του χέρι μια βαλίτσα και με το δεξί το σκύλο του Πλούτο. Κόστιζε 3 δρχ. και αριθμούσε 52 σελίδες.

Την Παρασκευή 29 Απριλίου 1994 κυκλοφόρησε το τεύχος Νο 1450 μαζί με το οποίο δινόταν ως δώρο η ανατύπωση του Τεύχους Νο 1. Οι διαφορές της ανατύπωσης από το πρωτότυπο τεύχος ήταν οι εξής τρεις:

- Το μεγαλύτερο μέγεθος (Η ανατύπωση είχε το ίδιο μέγεθος με το τεύχος Νο 1450)

- Η ποιότητα χαρτιού στο εξώφυλλο (γυαλιστερό εξώφυλλο στην ανατύπωση)

- Μη αναγραφή του εκδοτικού οίκου (Ε. Χ. ΤΕΡΖΟΠΟΥΛΟΣ) στο εξώφυλλο της ανατύπωσης.

Σήμερα το πρωτότυπο 1ο τεύχος του Μίκυ Μάους θεωρείται από τους συλλέκτες ένα από τα σπανιότερα και ακριβότερα ελληνικά κόμικς καθώς έχουν κλείσει 56 χρόνια από την πρώτη κυκλοφορία του.

Χαρακτήρες του κόμικς
Εκτός των αρχικών ηρώων της Λιμνούπολης που μετέφερε στο χαρτί ο Ντίσνεϋ, ο Μπαρκς επέκτεινε το καστ με την προσθήκη χαρακτήρων όπως ο Θείος Σκρουτζ, ο εφευρέτης Κύρος Γρανάζης, η Μάτζικα Ντε Σπελ, ο Μαύρος Πητ, ο Γκαστόνε, ο Φέθρυ, οι Μουργόλυκοι, ο Ρόμπαξ, οι Μικροί Εξερευνητές κ.α.

Επετειακές εκδόσεις
Η συμπλήρωση των 2.000 τευχών του Μίκυ Μάους γιορτάστηκε στην Ελλάδα με διάφορες εκδηλώσεις, στις οποίες συμμετείχαν μερικοί από τους σημαντικότερους Έλληνες ζωγράφους, αλλά και με την έκδοση ενός γιγαντιαίου τεύχους 516 σελίδων που κυκλοφόρησε στις 12 Νοεμβρίου 2004.

Με την ευκαιρία της συμπλήρωσης 40 ετών (30 Ιουνίου 2006), εκδόθηκε ένα ακόμη συλλεκτικό τεύχος, 548 σελίδων.

Κλασικά
Τα Κλασικά ήταν τριμηνιαίο (και στη συνέχεια διμηνιαίο) περιοδικό με περιπέτειες των ηρώων των Walt Disney Pictures. Το κάθε τεύχος είχε 164 σελίδες ακριβώς, αλλά παλαιότερα υπήρχαν τεύχη και με περισσότερες σελίδες. Επίσης υπήρχαν διάφορες επετειακές εκδόσεις του περιοδικού με περισσότερες σελίδες. Λόγω, λοιπόν, των πολλών σελίδων του κάθε τεύχους ήταν δυνατόν να δημοσιεύονται ιστορίες με 70 ή και παραπάνω σελίδες. Συχνά η πρώτη ιστορία αποτελούνταν από δύο μέρη, τα οποία είχαν δημοσιευθεί ένα-ένα σε δύο συνεχόμενα τεύχη του περιοδικού Μίκυ Μάους. Σε αντίθεση με το περιοδικό Ντόναλντ, το οποίο έχει περιπέτειες με ήρωες μόνο από την Λιμνούπολη (την πόλη του Ντόναλντ Ντακ), τα Κλασικά είχαν περιπέτειες με ήρωες και από την Λιμνούπολη και από το Μίκυ Σίτυ (την πόλη του Μίκυ Μάους).

Οι χαρακτήρες των Κλασικών είναι: ο Μίκυ Μάους, ο Ντόναλντ Ντακ, η Μίννι Μάους, η Νταίζυ Ντακ, ο Γκούφυ, ο Σούπερ Γκούφυ, ο Γκαστόνε, οι Μουργόλυκοι, ο Ρόμπαξ, η Μάτζικα Ντε Σπελ, ο Πλούτο, οι Χιούη, Λιούη και Ντιούη, ο Λούντβιχ Φον Ντρέηκ και πολλοί άλλοι.

Τέλος πρώτης περιόδου
Την 5η Σεπτεμβρίου 2013, το περιοδικό ανακοίνωσε στην επίσημη σελίδα του στο Facebook, ότι το τεύχος της επόμενης μέρας θα είναι και το τελευταίο. Το τελευταίο τεύχος ήταν διπλό με 164 σελίδες και βγήκε την Παρασκευή 6 Σεπτεμβρίου 2013, ενώ παράλληλα όλα τα κόμικς της Ντίσνεϋ παραμένουν κλειστά μέχρι κάποια εποχή. Το τελευταίο τεύχος είχε τίτλο «Το μυστήριο του ρομπολαστέξ». Οι πολυσέλιδες ιστορίες (υπήρχαν, επίσης, ο Επίλογος, Ανέκδοτα, τρεις μονοσέλιδες ιστορίες (δύο με τον Λούλη Λουλάκη και μία με τον Λούλη Λουλάκη και την Τζένη Μακ Τζετ) και τα Παράξενα και τα σκίτσα, που είχαν ένα σκίτσο και έπιαναν μια σελίδα) ήταν τρεις:
 Το Μυστήριο του Ρομπολαστέξ (125 σελίδες) (θείος Σκρουτζ, Τζων Ρόμπαξ, Δεσποινίς Ευταξία, Ντόναλντ Ντακ, Χάσκυ, Μουργόλυκοι)
 Η πρώτη απόδραση (12 σελίδες) (Μαύρος Πητ, Μίκυ Μάους, Επιθεωρητής Ο' Χάρα)
 Η Λιμνούπολη παίζει μπάλα (5 σελίδες) (διάφοροι χαρακτήρες από Λιμνούπολη και Μίκυ Σίτυ)

Το τεύχος 2460-2461 κόστιζε 3 ευρώ και είχε 164 σελίδες (τα συνηθισμένα διπλά τεύχη είχαν 196 σελίδες) . Είχε στο εξώφυλλο τον Σκρουτζ Μακ Ντακ και τον Τζων Ρόμπαξ. Στην σελίδα 5 είχε τον Επίλογο από τον Χρήστο Τερζόπουλο, χωρίς τον επίλογο τού Ντέιβιντ Τερζόπουλου, που υπήρχε στον Επίλογο του ΚΟΜΙΞ.

Δεύτερη περίοδος
Στις 20 Ιουνίου 2014, το περιοδικό ξανακυκλοφόρησε από τις Καθημερινές Εκδόσεις Α.Ε., θυγατρική της εφημερίδας «Καθημερινή», αρχίζοντας την αρίθμηση ξανά από το 1. Το νέο περιοδικό είναι παρόμοιο με το παλιό, αλλά δύο εκατοστά ψηλότερο (διαστάσεις 13,5 × 20,5 cm).ΜΙΚΥ ΜΑΟΥS (2014), 20 Ιουνίου 2014, greekcomics.gr, ανακτήθηκε την ίδια ημέρα Αρχικά είχε 130 σελίδες, όμως από τις 5 Απριλίου 2024 οι σελίδες μειώθηκαν στις 100.[6][7] Από τις ίδιες εκδόσεις κυκλοφόρησε παράλληλα (Ιούλιος 2014) και ένα έκτακτο συλλεκτικό τεύχος μεγάλου σχήματος, αφιερωμένο στο Παγκόσμιο κύπελλο ποδοσφαίρου 2014, με ιστορίες κόμικς ηρώων του Γουώλτ Ντίσνεϋ σχετικές με το ποδοσφαιρικό γεγονός.  Άλλα περιοδικά της Ντίσνεϋ είναι το Ντόναλντ, το ΚΟΜΙΞ, το Super ΜΙΚΥ και Οι Νέες Περιπέτειες του Φάντομ Ντακ. Επίσης οι τόμοι της Μεγάλης Βιβλιοθήκης DISNEY του Καρλ Μπαρκς και των Μεγάλων Ιστοριών DISNEY με τα άπαντα του Ρομάνο Σκάρπα.

 Παραπομπές 

Εξωτερικοί σύνδεσμοι

Disney Comics Worlwide, μια ανεπίσημη ιστοσελίδα για τα περιοδικά κόμικς του Disney σε όλο τον κόσμο
 Σχετικό άρθρο του Άρη Μαλανδράκη 

Κατηγορία:Ελληνικά περιοδικά κόμικς